[Nicolaus Episcopus servus servorum Dei, dilecto filio Yvoni Abbati Clun. ejusque successoribus regulariter substituendis in perpetuum. Injuncti nobis à Deo Apostolatus officium, et Ecclesiasticæ utilitatis consideratio nos hortantur et admonent illas Ecclesias, quas in sanctæ Religionis observantia ferventiores esse videmus, et eas honestate ac Religione pollere cognoscimus ampliori caritate diligere, majorémque illis honorem jugiter et gratiam exhibere. Eapropter, dilecte in Domino fili Yvo, Ecclesiam tuam vestigiis antecessorum nostrorum inhærendo sincerè ac tenerè, utpote specialem ac per omnia devotam filiam Sedis Apostolicæ diligentes, dignum duximus tuis petitionibus assensum præbere. Concedimus ergo, ad instar felicis Recordationis Lucii Papæ III. Prædecessoris nostri, tibi, tuisque successoribus in perpetuum, ut in Parochiis ad jus tuum pertinentibus nullus futuris temporibus Ordo seu Religio, nisi Cluniacensis ponatur, ea videlicet ratione, ne bona vel jura benignitate Romanorum Pontificum Ecclesiæ tuæ collata, obtentu cujuslibet novæ vel supervenientis Religionis, minuantur, aut auferantur. Statuimus nihilominus ut infra terminos Parochiarum tuarum nullus Cimiterium absque assensu tuo construere præsumat, mandato et auctoritate Sedis Apostolicæ semper salvis. Nulli ergo omnino hominum fas sit nostri hujus decreti sententiam infringere, seu ausu temerario perturbare. Si qua sanè imposterum Ecclesiastica sæcularisve persona hanc nostræ constitutionis paginam sciens, contra eam temerè venire tentaverit, secundò, tertiovè commonita nisi præsumptionem suam congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et à sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtæ ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatinus et hic fructum bonæ actionis percipiant, et apud districtum judicem præmia æternæ pacis inveniant. Amen. Amen. Amen. Ego NICOLAUS Catholicæ Ecclesiæ Episcopus. Ego Ordonius Tusculanus Episcopus. Ego Fr. Benteverga Albanen. Episcopus. Ego Fr. Robertus Portuen. Episc. Ego Autherus tit. S. Praxedis Presb. Card. Ego Guillelmus. S. Marci Presb. Card. Ego Jacobus. S. Mariæ in Cosmedin Diac. Card. Ego Matthæus S. Mariæ in Porticu Diac. Card. Ego Gottofridus S. Georgii ad velum aureum Diac. Card. Ego Jordanus S. Eustachii Diaconus Cardinalis. Ego Jacobus sanctæ Mariæ in via-lata Diac. Card. Datum Romæ, apud sanctum Petrum, per manum Petri de Mediolano S. R. Ecclesiæ Vice-cancellarii XV. Kalendas Aprilis, Indictione VII. Incarnationis Dominicæ anno M. CC. LXXVIII. Pontificatus verò Domni Nicolai Papæ III. anno II.]